**Status på miljøundersøgelsen**

Som vi fortalte i beboerinformation den 13. juni og 6. juli, er der i forbindelse med den planlagte renovering af Herlevhuse fundet PCB og asbest i stikprøver i 23 boliger.

På baggrund af svarene fra miljøprøverne blev der af forsigtighedsprincip igangsat en række tiltag og orientering af forholdsregler til beboerne.   
  
Driftspersonalet har i løbet af sommeren været i dialog med en uvildig miljørådgiver, der har givet en miljøfaglig vurdering af de udførte stikprøver og miljøanalysen med det formål at få mere viden om, hvad fundet af PCB og asbest kan betyde for beboerne, driftspersonelaet og øvrige håndværkere, frem til renoveringen skal starte.

**Loftlemme skal ikke blændes**Konklusionen fra denne rapport er nu forelagt Herlevhuses bestyrelse samt alle relevante medarbejdere i SAB og KAB. Herlev Kommune er ligeledes informeret.

Med udgangspunkt i miljørådgiverens anbefalinger finder vi det ikke længere nødvendigt at blænde de eksisterende loftlemme.

**Stadig ingen adgang til loftrum for beboere**Det skal dog understreges, at du som beboere stadig *ikke* må gå op på loftrummene, da der forsat er risiko for spredning af den asbest, der kan være her.  
  
Det er udelukkende fagfolk eller driftspersonalet, der kan komme i loftsrummene, da de har fået anvisning til, hvordan de skal forholde sig. Dette er i tråd med gældende miljøforanstaltninger, hvor det er beskrevet, hvordan man sikrer, at de korrekte arbejdsgange bliver overholdt uden at sprede miljøskadelige stoffer i boliger, udearealer osv.

Hvis du som beboer har mistanke om vandindtrængen, fygesne eller andet på loftet, skal du kontakte ejendomskontoret, som vil håndtere det.

**Særskilt informationsmøde undgås**

På baggrund af den eksterne vurdering af miljøanalysen, har vi vurderet, at det ikke – som tidligere annonceret – er nødvendigt med et særskilt informationsmøde.

Som beboer skal du ikke foretage dig yderligt, men blot følge de forholdsregler, vi tidligere har orienteret om, og som også er beskrevet herunder.

**Hvad skal du gøre?**Af forsigtighedsprincip skal du fortsat følge nedenstående forholdsregler:

*(vend papiret)*

* undgå at gå op på loftsrummet.
* undgå at ødelægge, skære eller rive i gammelt rørisoleringsmateriale
* undgå at bore eller lave huller i vægge og lofter i hele boligen
* lufte regelmæssigt ud – som man altid anbefaler.

Har du akut mistanke om fygesne eller vandindtrængen på loftet, kan du besigtige loftsrummet *fra stigen*. Vi anbefaler, du i givet fald bærer en engangs-støvmaske med P2 filter. Kan du konstatere et problem, skal du ikke selv gå op på loftet for at løse det, men kontakte ejendomskontoret.

**Kommende møde**

I forbindelse med den igangværende renoveringssag vil der blive indkaldt til et informationsmøde, når projektet er fastlagt. Her vil du få information om, hvordan miljøskadelige stoffer håndteres i den kommende renovering.

Har du spørgsmål, er du velkommen til at kontakte KAB via [kontakt@kab-bolig.dk](mailto:kontakt@kab-bolig.dk)

Du kan se de tidligere beboerinformationer på [www.herlevhuse.dk](http://www.herlevhuse.dk/)

Med venlig hilsen

*Jan Holbæk Nielsen, driftschef for Herlevhuse*